Kai Knudsen

Kai Birger Knudsen (1903–1977) var en norsk jurist, sorenskriver og politiker (Ap) som først var justisminister og deretter forsvarsminister i Oscar Torps regjering 1952–1955. Knudsen var motstandsmann under andre verdenskrig. 

 Liv og virke 
Knudsen var født og oppvokst i Vardø, men fra han var 15 år til han ble student bodde han i Haugesund. Knudsen tok examen artium i 1922 og ble cand.jur. i 1926. Han fikk bevilling som overrettssakfører i 1926 og var kommunerevisor i Haugesund fra 1926 til 1927. Han arbeidet som dommerfullmektig ved Tinn og Heddal sorenskriveri fra 1928 til 1930 og deretter som advokatfullmektig i Notodden fra 1930 til 1935. Fra 1935 drev han egen sakførerpraksis på Notodden. I maidagene 1945 ble han konstituert som sorenskriver i Tinn og Heddal. 

Han ble i mai 1945 også midlertidig oppnevnt som ordfører i Notodden til det gamle, valgte kommunestyret kunne tre i kraft i august. Han var valgt ordfører i Notodden i 1946, før han flyttet fra byen. Han var i valgperioden 1945–49 vararepresentant til Stortinget for valgkretsen Kjøpstedene i Telemark og Aust-Agder fylker, uten å møte.

Fra 1946 var han kontorsjef hos Riksmeglingsmannen, og i 1948 ble han nevnt som mulig ny riksmeglingsmann da Paal Berg ønsket å gå av etter å ha fylt 75 år. Knudsen var sekretær hos statsministeren 1948–1952; først for statsminister Einar Gerhardsen, deretter for statsminister Oscar Torp. I Oscar Torps regjering var han justisminister (17. oktober 1952–15. juni 1954) og forsvarsminister (15. juni 1954–22. januar 1955).

I 1955 ble han sorenskriver i Follo. Han var formann i Sjømannsnemndas styre 1950–1975, formann i Arbeidsdirektoratets styre 1950–1975 og formann for Rikslønnsnemnda 1956–1968; han var den første formannen for Rikslønnsnemnda etter at nemnda ble etablert.

 Motstandsarbeid under andre verdenskrig 
Under andre verdenskrig drev Knudsen sin egen sakførerpraksis dels på Notodden, dels i Oslo. Han var under hele krigen aktiv i motstandskampen mot de tyske okkupantene. Blant annet var han en av dem som ga ut den illegale avisen Fronten på Notodden. Han var leder for Bedriftsledelsen (BL) i Milorg frem til frigjøringen i 1945; Bedriftsledelsen var ledelsen i Milorgs Bedriftsorganisasjonen (B-org). Siste del av okkupasjonen satt Kai Knudsen som fange i Berg fangeleir i Sem utenfor Tønsberg. Straks etter den tyske kapitulasjonen dro han til Notodden der han ble innsatt som ordfører.

Knudsen ble i 1945 ble tildelt King’s Medal for Courage in the Cause of Freedom.

 Referanser 

 Eksterne lenker 


Kategori:Norske justisministre
Kategori:Norske forsvarsministre
Kategori:Ap-statsråder
Kategori:Statsråder i Regjeringen Torp
Kategori:Vararepresentanter til Stortinget
Kategori:Ordførere i Notodden
Kategori:Ap-ordførere i Telemark
Kategori:Sorenskrivere
Kategori:Norske dommere
Kategori:Personer fra Vardø kommune
Kategori:King's Medal for Courage in the Cause of Freedom